[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 10.9.2007

COM(2007) 510 τελικό

2007/0187 (COD)

Πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση της οδηγίας 80/181/ΕΟΚ του Συμβουλίου περί προσεγγίσεως των νομοθεσιών των κρατών μελών των αναφερομένων στις μονάδες μέτρησης

(υποβληθείσα από την Επιτροπή){SEC(2007) 1136}{SEC(2007) 1137}

ΑΙΤΙΟΛΟΓΙΚΗ ΕΚΘΕΣΗ

Μετά από ευρεία διαβούλευση με τα ενδιαφερόμενα μέρη καθώς και τη σχετική εκτίμηση αντικτύπου, η Επιτροπή υποβάλλει πρόταση για επικαιροποίηση της οδηγίας 80/181/ΕΟΚ, έτσι ώστε να συμπεριληφθούν στο πεδίο εφαρμογής της εν λόγω οδηγίας οι τομείς της προστασίας των καταναλωτών και του περιβάλλοντος, να εισαχθεί ως νόμιμη μονάδα η νέα μονάδα SI για τη μέτρηση της καταλυτικής δραστικότητας (katal), να επιτραπεί η χρήση συμπληρωματικών ενδείξεων επ’ αόριστον και να μην απαιτείται πλέον από το ΗΒ και την Ιρλανδία να καταργήσουν τις περιορισμένες τοπικές εξαιρέσεις όσον αφορά τις μονάδες μέτρησης pint, mile και troy ounce, όπου αυτές εξακολουθούν να χρησιμοποιούνται.

Ιστορικο

Υφιστάμενη νομοθεσία

Η οδηγία εφαρμόζεται από το 1980 και έχει ως στόχο να καταστεί ομοιογενής η χρήση των νόμιμων μονάδων μέτρησης στο εσωτερικό της ΕΕ σύμφωνα με το Διεθνές Σύστημα Μονάδων (SI), το οποίο θέσπισε ο αρμόδιος διεθνής φορέας, το Διεθνές Γραφείο Μέτρων και Σταθμών (Bureau International des Poids et Mesures/BIPM).

Ανάγκη επανεξέτασης

Η οδηγία περιλαμβάνει μια ρήτρα λήξης ισχύος (άρθρο 3 παράγραφος 2), βάσει της οποίας δεν θα επιτρέπεται η χρήση συμπληρωματικών (εκτός μετρικού συστήματος) ενδείξεων μετά το πέρας του έτους 2009. Εάν η εν λόγω ρήτρα τεθεί σε εφαρμογή, η ΕΕ θα πρέπει να απαιτεί την επισήμανση όλων των εμπορευμάτων σύμφωνα με το μετρικό σύστημα μόνον, γεγονός που είναι δυνατόν να δημιουργήσει προβλήματα στους οικονομικούς παράγοντες και να διαταράξει το διεθνές εμπόριο και την ανταγωνιστικότητα, καθώς οι ΗΠΑ απαιτούν δίπλα από την επισήμανση με μετρικές μονάδες να υπάρχει και επισήμανση εκτός μετρικού συστήματος. Η οδηγία (άρθρο 6α) προβλέπει ότι τα θέματα σχετικά με την εφαρμογή της, και ιδίως το θέμα των συμπληρωματικών ενδείξεων, θα πρέπει να εξεταστούν λεπτομερέστερα.

Η οδηγία είναι επίσης απαραίτητο να προσαρμοσθεί στην τεχνική πρόοδο, γεγονός που, στην περίπτωση αυτή, σημαίνει την εισαγωγή νέων μετρικών μονάδων για τις οποίες υπάρχει διεθνής συμφωνία. Σε αντίθετη περίπτωση, τα κράτη μέλη θα πρέπει να εφαρμόσουν εθνικούς νόμους για τις νέες μετρικές μονάδες που προκύπτουν λόγω της τεχνικής προόδου, πράγμα που είναι δυνατόν, σε ορισμένες περιπτώσεις, να απαιτεί εκ νέου επισήμανση, ιδιαίτερα εάν οι εθνικοί αυτοί νόμοι δεν τεθούν σε εφαρμογή ταυτόχρονα.

Το ΗΒ και, σε ορισμένες περιπτώσεις, η Ιρλανδία θα πρέπει να ορίσουν την ημερομηνία λήξης των τελευταίων εξαιρέσεων δυνάμει του άρθρου 1 στοιχείο β) για τις περιπτώσεις που οι εν λόγω εξαιρέσεις εξακολουθούν να ισχύουν (pint για το γάλα σε επιστρεφόμενα δοχεία και τη μπύρα ή τον μηλίτη οίνο από βαρέλι, mile για την οδική σήμανση και τις μετρήσεις απόστασης και ταχύτητας, troy ounce για τις συναλλαγές με αντικείμενο πολύτιμα μέταλλα). Ωστόσο, η πείρα έχει δείξει ότι οι χρήσεις αυτές έχουν τοπικό χαρακτήρα και δεν συνιστούν εμπόδιο για το διασυνοριακό εμπόριο.

Η εξαίρεση για τη μονάδα μέτρησης acre (ακρ) όσον αφορά το κτηματολόγιο δυνάμει του άρθρου 1 στοιχείο β) δεν χρησιμοποιείται πλέον κατόπιν των μεταρρυθμίσεων των διοικητικών διαδικασιών και στα δύο εν λόγω κράτη μέλη.

Εκτίμηση του αντικτύπου των εναλλακτικών πολιτικών

Η Επιτροπή πραγματοποίησε, ως μέρος της πολιτικής για τη βελτίωση της νομοθεσίας[1], εκτίμηση του αντικτύπου των εναλλακτικών πολιτικών[2], κατά την οποία ελήφθησαν υπόψη οι τρεις ακόλουθες εναλλακτικές πολιτικές: μη ανάληψη δράσης, κατάργηση της οδηγίας και επικαιροποίηση της οδηγίας.

Από την αξιολόγηση αντικτύπου προκύπτει ότι η επικαιροποίηση της οδηγίας είναι η προτιμώμενη επιλογή, διότι διατηρεί το σημερινό καθεστώς και δεν απαιτεί περαιτέρω διοικητικές δαπάνες, οι οποίες στον εν λόγω τομέα συνίστανται κατά κύριο λόγο στις δαπάνες επισήμανσης. Με την πολιτική αυτή συνδυάζεται η επέκταση της χρήσης των συμπληρωματικών ενδείξεων με τη διατήρηση της ευελιξίας όσον αφορά τις εφαρμογές εκτός μετρικού συστήματος σύμφωνα με τη σημερινή πρακτική εφαρμογής της οδηγίας, ιδιαίτερα σε τομείς που χρησιμοποιούν μετρήσεις για τις οποίες δεν υπάρχουν μετρικές μονάδες, π.χ. δυαδικές μετρήσεις στους ηλεκτρονικούς υπολογιστές (bits, bytes). Με τον τρόπο αυτό εξασφαλίζεται η συνέχιση της σημερινής πρακτικής η οποία, σε γενικές γραμμές, δεν έχει παρουσιάσει σημαντικά προβλήματα. Μέσω της παροχής στο ΗΒ και την Ιρλανδία της δυνατότητας διατήρησης των εξαιρέσεων επ’ αόριστον (pint, mile, troy ounce) αναγνωρίζεται ο τοπικός χαρακτήρας και αντίκτυπος των εξαιρέσεων αυτών, γεγονός που συνάδει με την αρχή της επικουρικότητας.

Οι σημαντικότερες δαπάνες που αναμένεται να ανακύψουν, εάν επιλεγεί η εναλλακτική πολιτική της μη ανάληψης δράσης, έχουν διοικητικό χαρακτήρα. Οι δαπάνες αυτές θα είναι σημαντικές και κατά πάσα πιθανότητα θα επιβαρύνουν περισσότερο τις μικρομεσαίες επιχειρήσεις λόγω των μικρότερων αποτελεσμάτων κλίμακας. Για να διατηρηθεί η αναλογικότητα της εκτίμησης του αντικτύπου, δεν πραγματοποιήθηκε πλήρης εκτίμηση βάσει του τυποποιημένου μοντέλου κόστους, αλλά αξιοποιήθηκαν οι, σε σημαντικό βαθμό όμοιες, εκτιμήσεις διάφορων πηγών της βιομηχανίας.

Το ύψος του κόστους της κατάργησης της οδηγίας δεν είναι διόλου βέβαιο, αλλά θα μπορούσε κάλλιστα να είναι υψηλό λόγω του γεγονότος ότι τα κράτη μέλη ενδέχεται, στην περίπτωση αυτή, να εφαρμόσουν τα διεθνή πρότυπα με διαφορετικό τρόπο το καθένα, προκαλώντας αβεβαιότητα και πιθανώς εμπόδια στις εμπορικές συναλλαγές. Ενδέχεται επίσης να υπάρξουν, σε περιστασιακή βάση, σημαντικές οικονομικές ζημίες λόγω παρανοήσεων, όπως συνέβη, για παράδειγμα, στην περίπτωση του διαστημικού σκάφους Marslander των ΗΠΑ, το οποίο συνετρίβη στον πλανήτη Άρη λόγω δυσλειτουργίας οφειλόμενης στη σύγχυση των ενδείξεων σε ίντσες/λίβρες με τις μετρικές ενδείξεις κατά το στάδιο παραγωγής.

Η έγκριση της χρήσης συμπληρωματικών ενδείξεων για άλλα δέκα έτη (τέταρτη προθεσμία μετά τα έτη 1989, 1999 και 2009) θα προκαλέσει στο μέλλον σημαντικές αλλαγές σε τρεις τουλάχιστον τομείς πολιτικής (διαγνώσεις in vitro, επισημάνσεις σχετικά με τις θρεπτικές ιδιότητες και δικαιώματα διανοητικής ιδιοκτησίας) και δεν πρόκειται να θεωρηθεί θετική αλλαγή από τις Ηνωμένες Πολιτείες, οι οποίες, εάν επιτρέψουν την επισήμανση βάσει του μετρικού συστήματος μόνον, θα «ανταμειφθούν» από την ΕΕ με εμπορικό φραγμό όσον αφορά την επισήμανση με συμπληρωματικές ενδείξεις.

Σκοποι και στοχοι της προτασησ

Απλοποίηση και βελτίωση της νομοθεσίας

Λόγω των ανωτέρω, προτείνεται η διατήρηση της υφιστάμενης κατάστασης, διότι δεν επιβάλλει νέες διοικητικές δαπάνες, που στον τομέα αυτό συνίστανται κατά κύριο λόγο στις δαπάνες επισήμανσης. Το γεγονός αυτό μπορεί να θεωρηθεί απλοποίηση.

Με την παρούσα πρόταση συνδυάζεται η επέκταση της χρήσης των συμπληρωματικών ενδείξεων με τη διατήρηση της ευελιξίας όσον αφορά τις εφαρμογές εκτός μετρικού συστήματος σύμφωνα με τη σημερινή πρακτική εφαρμογής της οδηγίας, ιδιαίτερα σε τομείς που χρησιμοποιούν μετρήσεις για τις οποίες δεν υπάρχουν μετρικές μονάδες, π.χ. δυαδικές μετρήσεις στους ηλεκτρονικούς υπολογιστές (bits, bytes). Κατά τον τρόπο αυτό θα εξασφαλισθεί η συνέχιση της σημερινής πρακτικής, η οποία, σε γενικές γραμμές, δεν έχει παρουσιάσει σημαντικά προβλήματα και το γεγονός αυτό μπορεί να θεωρηθεί βελτίωση της νομοθεσίας.

Η παροχή στο ΗΒ και την Ιρλανδία της δυνατότητας διατήρησης των εξαιρέσεων επ’ αόριστον (μονάδες μέτρησης pint, mile, troy ounce) δεν επιφέρει εμπόδια στο εμπόριο. Το γεγονός ότι κατ’ αυτόν τον τρόπο δεν απαιτούνται αλλαγές είναι δυνατόν να θεωρηθεί ότι συνάδει με την αρχή της επικουρικότητας.

Νομική βάση

Τη νομική βάση της προτεινόμενης οδηγίας αποτελεί το άρθρο 95 της συνθήκης ΕΚ.

Συμφωνια με τις Κοινοτικεσ Αρχεσ

Αναλογικότητα

Στόχος της οδηγίας είναι να εξασφαλίσει την εναρμόνιση της χρήσης των μονάδων μέτρησης σύμφωνα με τη διεθνή συμφωνία για το σύστημα μονάδων μέτρησης SI για τη έκφραση των μεγεθών. Με την οδηγία οι εξαιρέσεις προσαρμόζονται κατά τρόπο που δεν απαιτεί μεταπαρακολούθηση και συνεπώς δημιουργείται σταθερό ρυθμιστικό περιβάλλον για τους οικονομικούς παράγοντες.

Η απαιτούμενη επικαιροποίηση οφείλεται σε εξωτερικές επιδράσεις: οι ΗΠΑ συνεχίζουν να ακολουθούν μια σταδιακή διαδικασία πλήρους προσαρμογής του νομικού τους συστήματος στη χρήση επισημάνσεων βάσει του μετρικού συστήματος μόνον, ενώ η βιομηχανία δεν εναντιώνεται στις μετρήσεις βάσει μονάδων εκτός του μετρικού συστήματος, λόγω παράδοσης ή έλλειψης εναλλακτικών επιλογών που χρησιμοποιούν το μετρικό σύστημα.

Η παροχή της δυνατότητας διατήρησης των συμπληρωματικών ενδείξεων δεν σημαίνει ότι η Κοινότητα αποδέχεται τους φραγμούς μη δασμολογικού χαρακτήρα που ισχύουν σε τρίτες χώρες έναντι εμπορευμάτων που φέρουν επισημάνσεις αποκλειστικά και μόνον σε μονάδες SI. Το γεγονός αυτό συνιστά μια δυσκολία η οποία προβληματίζει σε μεγάλο βαθμό την Κοινότητα και είναι απαραίτητο να συνεχισθεί η αντιμετώπισή της σε διμερές επίπεδο στο πλαίσιο των συνεχιζόμενων επαφών της Επιτροπής με τις οικείες τρίτες χώρες. Η κατάσταση στις εν λόγω τρίτες χώρες παρουσίασε βαθμιαία βελτίωση κατά την τελευταία δεκαετία, αλλά είναι απαραίτητο να βελτιωθεί ακόμη περισσότερο προκειμένου να μπορέσουν οι χώρες αυτές να εφαρμόσουν πλήρως τα υφιστάμενα διεθνή πρότυπα όσον αφορά τις μονάδες SI.

Επικουρικότητα

Η ΕΕ δεν έχει υπογράψει τη Σύμβαση του Μέτρου σχετικά με τις μετρικές μονάδες, αλλά όλα τα κράτη μέλη το έχουν πράξει και, ως εκ τούτου, έχουν αναλάβει τη δέσμευση να ενσωματώσουν τις διατάξεις της συμφωνίας αυτής στην εθνική τους νομοθεσία. Η συμφωνία δεν είναι δεσμευτική και, κατά συνέπεια, τα κράτη μέλη μπορούν να επιλέξουν να βασίσουν τη νομοθετικές τους διατάξεις επί των διατάξεων της συμφωνίας αυτής με διαφορετικούς τρόπους, όπως συνέβη πριν από το 1980 και ενδεχομένως να επαναληφθεί σε περίπτωση νέων μονάδων. Είναι απαραίτητη η ανάληψη δράσης σε επίπεδο ΕΕ, έτσι ώστε να υπάρξει κοινή προσέγγιση.

Η υφιστάμενη οδηγία εξασφαλίζει μια κοινή προσέγγιση βάσει του άρθρου 95 της Συνθήκης με αποτέλεσμα την εναρμόνιση των μονάδων μέτρησης στην εσωτερική αγορά. Κατά συνέπεια, δεν υφίστανται εμπορικοί φραγμοί στην εσωτερική αγορά που να οφείλονται στις μονάδες μέτρησης, οι οποίες είναι σύμφωνες με τα διεθνή πρότυπα.

Όσον αφορά τον καθορισμό της ημερομηνίας λήξης των εξαιρέσεων που ισχύουν σήμερα (pint για το γάλα σε επιστρεφόμενα δοχεία και τη μπύρα ή τον μηλίτη οίνο από βαρέλι, mile για την οδική σήμανση καθώς και τις μετρήσεις απόστασης και ταχύτητας, troy ounce για τις συναλλαγές με αντικείμενο πολύτιμα μέταλλα), οι εν λόγω εξαιρέσεις δεν φαίνεται να έχουν αντίκτυπο στην ενιαία αγορά και, για το λόγο αυτό, είναι σύμφωνες με την αρχή της επικουρικότητας .

Συμφωνια με τις Κοινοτικεσ Πολιτικεσ

Ανταγωνιστικότητα

Με την παρούσα πρόταση διατηρείται η υφιστάμενη κατάσταση χωρίς να απαιτούνται νέες διοικητικές δαπάνες, κυρίως δαπάνες επισήμανσης, ενώ παράλληλα προκύπτουν σημαντικά οικονομικά οφέλη τόσο σε επίπεδο ΕΕ όσο και σε παγκόσμιο επίπεδο. Αυτό οφείλεται στην αποφυγή των διοικητικών δαπανών που θα προέκυπταν αν η ΕΕ δεν αναλάμβανε δράση.

Αειφόρος ανάπτυξη

Η ακριβής και ορθή μέτρηση αποτελεί σημαντικό στοιχείο της αειφόρου ανάπτυξης και η παρούσα οδηγία συνιστά απαραίτητο μέσο για την επίτευξη του στόχου αυτού. Αυτό πρέπει να καθίσταται εμφανές στο πεδίο εφαρμογής, βλ. επόμενο σημείο.

Άλλες κοινοτικές πολιτικές

Το πεδίο εφαρμογής της υφιστάμενης οδηγίας είναι ευρύ και δεν πρέπει να περιορισθεί σε συγκεκριμένους τομείς της κοινοτικής δράσης. Παραδείγματος χάριν, οι υφιστάμενες μονάδες μέτρησης εφαρμόζονται στους τομείς της προστασίας των καταναλωτών και της προστασίας του περιβάλλοντος. Το άρθρο 2 στοιχείο α) το οποίο ορίζει το πεδίο εφαρμογής της οδηγίας δεν πρέπει να περιλαμβάνει αναφορές σε κοινοτικούς στόχους που ήδη προκύπτουν από τη νομική βάση, δηλαδή το άρθρο 95 της Συνθήκης. Πρόκειται για τροποποίηση για διοικητικούς λόγους και δεν αναμένεται να υπάρξει κόστος, καθώς θα συνεχίζεται το σημερινό επωφελές καθεστώς.

Αναφορα στο Προγραμμα Εργασιασ

Η παρούσα πρόταση δεν αναφέρεται στο πρόγραμμα εργασίας της Επιτροπής, λόγω του ότι υποβάλλεται για εξωτερικό λόγο που ήταν δύσκολο να προβλεφθεί.

Ενδιαφερον για τον ΕΟΧ

Η παρούσα πρόταση εμπίπτει στο πεδίο εφαρμογής της Συμφωνίας για τον Ευρωπαϊκό Οικονομικό Χώρο.

Εξωτερικεσ Διαβουλευσεισ

Διαβουλεύσεις με τα ενδιαφερόμενα μέρη πραγματοποιήθηκαν κατά τη διάρκεια περιόδου 10 εβδομάδων που έληξε την 1η Μαρτίου 2007. Όλες οι παρατηρήσεις δημοσιεύθηκαν στον ιστότοπο Europa έως τα μέσα Απριλίου, με εξαίρεση τις παρατηρήσεις εμπιστευτικού χαρακτήρα καθώς και τις παρατηρήσεις μεμονωμένων επιχειρήσεων για τις οποίες υπήρχε ενδεχόμενος κίνδυνος παραβίασης του απορρήτου.

Εκτός από τις παρατηρήσεις που διατυπώθηκαν στο πλαίσιο των δημόσιων διαβουλεύσεων, οι οποίες, μεταξύ άλλων, προέρχονταν από εμπειρογνώμονες του χώρου (πανεπιστημιακούς, εκπαιδευτικούς), αλλά κατά κύριο λόγο από τη βιομηχανία, δεν χρησιμοποιήθηκαν εξωτερικοί εμπειρογνώμονες.

Πληρούνται τα ελάχιστα πρότυπα της Επιτροπής και, κατά συνέπεια, δεν υπήρξαν παρατηρήσεις που δεν ελήφθησαν υπόψη.

Όλες οι παρατηρήσεις των ενδιαφερόμενων μερών που συμμετείχαν στις δημόσιες διαβουλεύσεις παρουσιάσθηκαν και συζητήθηκαν στο πλαίσιο της έκθεσης για τη δημόσια διαβούλευση. Οι παρατηρήσεις της ευρωπαϊκής βιομηχανίας ήταν ομόφωνες και καλύτερα σταθμισμένες από γεωγραφική άποψη σε σύγκριση με τις παρατηρήσεις μεμονωμένων ατόμων. Το κύριο συμπέρασμα της έκθεσης είναι σύμφωνο με την ομόφωνη σύσταση της βιομηχανίας για κατάργηση της ρήτρας λήξης ισχύος.

2007/0187 (COD)

Πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση της οδηγίας 80/181/ΕΟΚ του Συμβουλίου περί προσεγγίσεως των νομοθεσιών των κρατών μελών των αναφερομένων στις μονάδες μέτρησης

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής,

τη γνώμη της Ευρωπαϊκής Οικονομικής και Κοινωνικής Επιτροπής[3],

Αποφασίζοντας σύμφωνα με τη διαδικασία που αναφέρεται στο άρθρο 251 της Συνθήκης[4],

Εκτιμώντας τα ακόλουθα:

1. Η οδηγία 80/181/ΕΟΚ[5] απαιτεί από το Ηνωμένο Βασίλειο και την Ιρλανδία να ορίσουν ημερομηνία λήξης της ισχύος των εξαιρέσεων, όπου αυτές εξακολουθούν να εφαρμόζονται, όσον αφορά τη μονάδα μέτρησης pint για το γάλα σε επιστρεφόμενα δοχεία και τη μπύρα ή τον μηλίτη οίνο από βαρέλι, τη μονάδα μέτρησης mile για την οδική σήμανση, τις μετρήσεις απόστασης και ταχύτητας, καθώς και τη μονάδα μέτρησης troy ounce για τις συναλλαγές με αντικείμενο πολύτιμα μέταλλα. Ωστόσο, βάσει της αποκτηθείσας πείρας προκύπτει ότι, δεδομένου του τοπικού χαρακτήρα των εξαιρέσεων αυτών και του περιορισμένου αριθμού των σχετικών προϊόντων, η διατήρηση των εξαιρέσεων δεν θα έχει ως αποτέλεσμα την επιβολή εμπορικού φραγμού μη δασμολογικού χαρακτήρα και, κατά συνέπεια, δεν υπάρχει πλέον ανάγκη να λήξει η ισχύς των εν λόγω εξαιρέσεων.

2. Κρίνεται σκόπιμο να διευκρινισθεί ότι το πεδίο εφαρμογής της οδηγίας 80/181/ΕΟΚ είναι σύμφωνο με τους στόχους που αναφέρονται στο άρθρο 95 της Συνθήκης και ότι δεν περιορίζεται σε συγκεκριμένους τομείς κοινοτικής δράσης.

3. Η οδηγία 80/181/ΕΟΚ επιτρέπει, πέρα από τις νόμιμες μονάδες που παρατίθενται στο κεφάλαιο Ι του παραρτήματος της οδηγίας αυτής, τη χρήση συμπληρωματικών ενδείξεων έως τις 31 Δεκεμβρίου 2009. Ωστόσο, προκειμένου να μην δημιουργηθούν εμπόδια για τις κοινοτικές εταιρείες εξαγωγής προς ορισμένες τρίτες χώρες που απαιτούν την επισήμανση των προϊόντων με ενδείξεις άλλων μονάδων διαφορετικών από αυτές που παρατίθενται στο κεφάλαιο Ι, κρίνεται σκόπιμο να διατηρηθεί η δυνατότητα χρήσης συμπληρωματικών ενδείξεων σε μόνιμη βάση.

4. Οι συμπληρωματικές ενδείξεις θα επιτρέψουν επίσης τη σταδιακή και απρόσκοπτη εισαγωγή νέων μετρικών μονάδων που ενδέχεται να καταρτισθούν σε διεθνές επίπεδο.

5. Το 1999 η Γενική Διάσκεψη για τα Μέτρα και τα Σταθμά ενέκρινε, στο πλαίσιο του Διεθνούς Συστήματος Μονάδων (SI), τη μονάδα «katal», με σύμβολο το «kat», ως τη μονάδα SI για τη μέτρηση της καταλυτικής δραστικότητας. Αυτή η νέα εναρμονισμένη μονάδα SI αποσκοπεί στην εξασφάλιση συνεκτικής και ενιαίας ένδειξης των μονάδων μέτρησης στους τομείς της ιατρικής και της βιοχημείας και, κατά συνέπεια, στην εξάλειψη οιωνδήποτε κινδύνων παρανόησης λόγω της χρήσης μη εναρμονισμένων μονάδων.

6. Λόγω του ότι η μονάδα μέτρησης acre (ακρ) δεν χρησιμοποιείται πλέον για το κτηματολόγιο στο Ηνωμένο Βασίλειο και την Ιρλανδία, δεν είναι απαραίτητο να προβλέπεται σχετική εξαίρεση.

7. Κατά συνέπεια, η οδηγία 80/181/ΕΟΚ πρέπει να τροποποιηθεί αναλόγως.

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 80/181/EΟΚ τροποποιείται ως εξής:

8. Στο άρθρο 1, το στοιχείο β) αντικαθίσταται από το ακόλουθο κείμενο:

«β) εκείνες που περιλαμβάνονται στο κεφάλαιο ΙΙ του παραρτήματος μόνο στα κράτη μέλη όπου επιτρέπονταν στις 21 Απριλίου 1973.»

9. Στο άρθρο 2, το στοιχείο α) αντικαθίσταται από το ακόλουθο κείμενο:

«α) Οι υποχρεώσεις που απορρέουν από το άρθρο 1 αφορούν τα χρησιμοποιούμενα όργανα μετρήσεως, τις πραγματοποιούμενες μετρήσεις και τις ενδείξεις μεγέθους που εκφράζονται σε μονάδες μετρήσεως.»

10. Το άρθρο 3, παράγραφος 2 αντικαθίσταται από το ακόλουθο κείμενο:

«2. Επιτρέπεται η χρησιμοποίηση συμπληρωματικών ενδείξεων.»

11. Το παράρτημα τροποποιείται ως εξής:

α) Στο κεφάλαιο I σημείο 1.2.3 προστίθεται η ακόλουθη γραμμή:

Καταλυτική δραστικότητα | katal | kat | mol · sˉ¹ |

β) Στο κεφάλαιο ΙΙ απαλείφεται η ακόλουθη γραμμή:

Κτηματολόγιο | acre | 1 ac = 4 047 m2 | ac |

γ) Στο κεφάλαιο ΙΙ, η τελευταία περίοδος αντικαθίσταται από το ακόλουθο κείμενο: «Οι μονάδες που περιλαμβάνονται στο παρόν κεφάλαιο είναι δυνατόν να συνδυάζονται μεταξύ τους ή με τις μονάδες του κεφαλαίου Ι, προκειμένου να σχηματίζονται σύνθετες μονάδες.»

Άρθρο 2 Μεταφορά στο εθνικό δίκαιο

1. Τα κράτη μέλη θεσπίζουν και δημοσιεύουν, έως τις [31 Δεκεμβρίου 2009] το αργότερο, τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων καθώς και τον πίνακα αντιστοιχίας μεταξύ αυτών των διατάξεων και της παρούσας οδηγίας.

Εφαρμόζουν τις διατάξεις αυτές από [την 1η Ιανουαρίου 2010].

Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος αυτής της αναφοράς καθορίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την [εικοστή] ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης .

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, […]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[…] […]

[1] Διοργανική συμφωνία για τη βελτίωση της νομοθεσίας, η οποία υπεγράφη το Δεκέμβριο του 2003, και Ευρωπαϊκή διακυβέρνηση: βελτίωση της νομοθεσίας, COM(2002) 275 τελικό, 5.6.2002.

[2] Επιπτώσεις των εναλλακτικών πολιτικών, της 28ης Μαΐου 2003, που δημοσιεύθηκε τον Ιούνιο του 2003.

[3] ΕΕ C […], […], σ. […].

[4] ΕΕ C […], […], σ. […].

[5] ΕΕ L 39 της 15.2.1980, σ. 40. Οδηγία όπως τροποποιήθηκε τελευταία από την οδηγία 1999/103/ΕΚ του Ευρωπαϊκού Κοινοβουλίου και του Συμβουλίου (ΕΕ L 34 της 9.2.2000, σ. 17).